钦定古今图书集成/明伦汇编/官常典/第800卷 > 陶承学
## 钦定古今图书集成/明伦汇编/官常典/第800卷 > 陶承学

按《明外史》本传：“承学字子述，会稽人。嘉靖二十六年
进士，授中书舍人，迁南京御史，出为徽州知府。徽人
好讼，讼辄以杀人为辞。承学欲变其俗，不厉声色，大
者律断，小则以情宥之，请赂无所施，讼为衰息。有投
牒者，辄曰：‘此小事，何足烦公府？归与父老议之，不平
更来，其人多悔悟中止。凡讼杀人者，验不得实，即重’”
坐。自是无敢讼杀人者。三殿工兴，采木，使者以徽多
木商，将赋巨木。承学言：“徽无大木，商者贩于外耳。请
出官帑畀商市之。”使者许焉，商以不困。景王就国征
徽，役夫万人候江。于时承学已迁九江副使，未行，白
监司曰：“徽去江千里，设王舟不时至，此万人安所食
止？且有逋逃，猝召之难，盍取直于徽，而募人江浒乎？”
于是遂收直罢役。及行，民争致赆，不纳。父老固请，受
一笏、墨一扇而已。至九江，与剧贼袁三战于黄石矶，
破斩之，被赉。历湖广右参政，福建按察使，山东、河南
布政使。所至抚循爱养，惟治役蠹无少贷，常禄外锱
铢不入。由太仆卿改应天府尹。万历初，历两京大理
卿，迁工部右侍郎。改刑部，转左。六年，迁南京礼部尚
书，罢归。里居二十年卒，年八十一。赠太子少保。天启
初，谥“恭惠。”承学所居官皆有声，而在徽州尢最，民置
祠祀焉。子望龄，字周望。万历十七年会试第一，廷试
第三。授编修，再迁谕德。告归，起国子祭酒。母老，固辞
不拜。母丧，以毁哀卒。特谥“文简。”望龄居家孝友，澹于
荣名，雅好杨简、王守仁、王畿、罗汝芳之学。在词垣，与
焦竑、黄辉辈讲论不辍，一时多宗尚之。